钦定古今图书集成/明伦汇编/官常典/第276卷 > 吴中行
## 钦定古今图书集成/明伦汇编/官常典/第276卷 > 吴中行

按《明外史》本传：“中行字子道，武进人。父性，兄可行，皆
进士。性尚宝丞，可行修撰。中行甫冠，举乡试，性诫无
躁进，遂不赴会试。隆庆五年成进士，选庶吉士，授编
修。大学士张居正，中行座主也。万历五年，居正遭父
丧，夺情视事。御史曾士楚、吏科都给事中陈三谟倡
疏奏留，举朝和之，中行独愤。适彗出西南，长竟天，诏”
百官修省，中行乃首上疏曰：“居正父子，异地分暌，音
容不接，积而至于十有九年，一旦长弃数千里外。陛
下不使匍匐星奔，凭棺一恸，必欲其违心抑情，衔哀
茹痛于庙堂之上，而责以𬣙谟远猷，调元熙载，岂情
也哉？”居正每自言：“谨守圣贤义理，祖宗法度。宰我欲
短丧子，曰：‘予也有三年之爱于其父母乎？王子请数
月之丧。孟子曰‘虽加一日愈于已’。圣贤之训何如也？
在《律》，虽编氓小吏，匿丧有禁，惟武人得墨缞从事，非
所以处辅弼也。即云起复，有故事，亦未有一日不出
国门遽起视事者。祖宗之制何如也？事系万古纲常，
四方视听，惟今日无过举，然后后世无遗议。销变之
道无逾此者’。”疏既上，以副封白居正。居正愕然曰：“疏
进耶？”中行曰：“未进，不敢白也。”明日，赵用贤疏入。又明
日，艾穆、沈思孝疏入。居正怒，谋于冯保，欲廷杖之。翰
林院侍讲赵志皋、张位、于慎行、张一桂、田一㒞、李长
春，修撰习孔教、沈懋学俱具疏救，格不入。学士王锡
爵乃会词臣数十人，求解于居正，弗纳，遂杖中行等
四人。明日进士邹元标疏争，亦廷杖。五人者直声震
天下，中行、用贤并称“吴、赵。”南京御史朱鸿谟疏救五
人，亦被斥。中行等受杖时，阴云蔽空，天鼓大震。杖毕，
校尉以布曳出长安门，舁以板扉，即日驱出都城。中
行气息已绝，中书舍人秦柱挟医至，投药一匕乃苏，
舆疾南归，刲去腐肉数十脔，大者盈掌，深者至寸，一
肢遂空，居正怒不已。九年大计京官，列五人察籍锢
不复叙。居正死，士楚当按苏、松，怃然曰：“吾何面目见
吴、赵二公。”遂引疾去。三谟已，擢太常少卿，寻与士楚
俱被劾削籍。廷臣交荐中行，召复故官，进右中允，直
经筵。大学士许国攻李植，江东之诋中行，用贤为其
党。中行奏辨，因乞罢，不许。再迁右谕德。御史蔡系周
劾植复侵中行。中行求去，章四上。诏赐白金、文绮，驰
传归。言者屡荐执政，抑不召。久之，起侍讲学士，掌南
京翰林院。同里佥事徐常吉尝讼中行，事已解，给事
中王嘉谟复摭旧事劾之，命家居俟召。寻卒。后赠礼
部右侍郎。子亮元，从子宗达。亮官御史，坐累贬官，终
大理少卿。元，江西参政宗达少师、中极殿大学士。亮
尚志节，与顾宪成诸人善，而元深疾东林，所辑《吾征录》，诋毁不遗力。兄弟异趣如此。